OB verskaf redes waarom sy in amp moet aanblyBusisiwe Mkhwebane, die Openbare Beskermer (Foto: ANA) Die openbare beskermer, adv. Busisiwe Mkhwebane, het vandeesweek haar brief aan pres. Cyril Ramaphosa gestuur waarin sy redes aan hom moes verskaf oor waarom hy haar nie ingevolge art. 194(3)(a) van die Grondwet moet skors nie. Tyrone Seale, Ramaphosa se woordvoerder, het bevestig dat die president Mkhwebane se brief ontvang het. “Die OB het die ooreengekome sperdatum van 26 Mei nagekom en die president sal nou die voorlegging behoorlik oorweeg.” Die redes wat Mkhwebane in die brief aangevoer het, is nie deur haar óf die presidensie bekend gemaak nie. Mkhwebane se kantoor het wel in ’n verklaring gesê die OB het dié brief “onder protes” aan Ramaphosa gestuur. “Sy behou haar regte in hierdie verband voor. Dit is geskoei op haar oortuiging dat die brief eers van toepassing sal wees ná ŉ beslissing oor haar tweedelige aansoek in die Wes-Kaapse hooggeregshof waarin pres. Ramaphosa, Richard Dyantyi, die voorsitter van die art. 194-komitee, en Nosiviwe Mapisa-Nqakula, speaker van die Nasionale Vergadering, van die respondente is. “In die eerste deel van die aansoek, waarin uitspraak voorbehou word, versoek adv. Mkhwebane tussentydse verligting wat pres. Ramaphosa, Dyantyi en Mapisa-Nqakula sal verhoed om voort te gaan met die beoogde skorsing. “In die tweede deel van haar aansoek, wat nog deur ŉ ander hof aangehoor moet word, versoek die OB dat die optrede van pres. Ramaphosa, Dyantyi en Mapisa-Nqakula ongrondwetlik, onwettig en nietig verklaar word. Maroela Media het vroeër berig Ramaphosa het Mkhwebane in Maart vanjaar gevra om redes aan hom te verskaf waarom hy haar nie ingevolge art. 194(3)(a) van die Grondwet moet skors nie. Dít nadat die speaker van die parlement bevestig het dat die art. 194-komitee besluit het om voort te gaan met sy oorweging van ŉ mosie om die OB uit haar pos te laat verwyder. Die spesifieke artikel van die Grondwet bepaal dat die president ŉ OB, ouditeur-generaal of ŉ lid van ŉ kommissie wat ingevolge hoofstuk 9 van die Grondwet ingestel is, enige tyd ná die aanvang van sy of haar amp kan skors. Mkhwebane is egter van mening dat Ramaphosa nie enige rol in haar skorsing kan nie speel omdat hy verdeelde belange het. Dié belange spruit uit die hangende ondersoek na die Bosasa/CR17-bankrekeninge-saak en verskeie ondersoeke deur die OB waarby Ramaphosa betrek word.